title: "Hans Momsen"
text: "Hans Momsen (* 23.10.1735 \u00f6nj Foortuft, \u2020 13.09.1811 uk deer) wus en b\u00f6re, matematiiker \u00e4n hamelsforscher.\n\nLaawen \nDi 23.10.1735 w\u00f6rd bai di b\u00f6re Momme Jensen \u00f6nj Foortuft en latjen dring tul\u00e4id, \u00e4n di f\u00fcng di Noome Hans. D\u00e5t sch\u00f6lj aw\u00e4\u00e4drie Fraschl\u00f6njs grutste r\u00e4\u00e4genm\u00e4ister \u00e4n nawigationsliirer Hans Momsen w\u00e5rde. Hans wus Momme san tweede san, \u00e4n hi wus m\u00e5n wat spinkel. Deeram w\u00f6rd hi bait h\u00fcs \"d\u00e5t hanerng\" unti hennerling n\u00e5md. As latjen dring s\u00e5ch hi iinjsen h\u00fc san taatje en stuk l\u00f6nj tiiknet \u00e4n ber\u00e4\u00e4gnet, \u00e4n hi fr\u00e5\u00e5get ham: \"Weeram m\u00e5\u00e5get taatje d\u00e5t s\u00fc? Momme Jensen sw\u00e5\u00e5rt: \"S\u00e4k de aw e looft \"Euklids 13 Elemente\" \u00fct, deer stoont et \u00f6nj\". Hans ging tu loofts \u00e4n f\u00fcn uk en hol\u00f6njschen \u00fctgoowe foon d\u00e5t b\u00f6k, foon di grute griichische matematiker. D\u00e5t h\u00e4i san \u00e5te Jens Jakobsen nuch br\u00fckt, wat nawigationsliirer \u00f6nj Hol\u00f6nj w\u00e4\u00e4n wus. N\u00fc muurst Hans ouers jarst hol\u00f6njsch liire. Ma en hol\u00f6njsch fiibel \u00e4n en biibel tu heelp, loket ham d\u00e5t uk \u00f6nj en kurt tid. Ma 14 iir h\u00e4i hi di g\u00e5nse \"Euklid\" \u00f6njt hood.\n\nD\u00e5t b\u00f6re\u00e5rbe feel ham sw\u00e5\u00e5r, \u00e4n as hi aw\u00e4\u00e4drie for e jardkoor sch\u00f6lj bai e dik, k\u00f6\u00f6 hi d\u00e5t ai d\u00f6\u00f6rh\u00fc\u00fclje. Hi f\u00fcng dan ouers en \u00f6njstaling as heelper bai en loonm\u00e4tjer \u00f6nj Dithmjarsche. As hi deerfoon di h\u00e4rfst 1753 wi tu h\u00fcs k\u00f6m, k\u00f6\u00f6 hi san taatjen en gruten poose giilj aw e scheew smite, wat hi \u00e5les fertiind h\u00e4i. Deer m\u00e5\u00e5ged di \u00fc\u00fclje grute uugne, \u00e4n Hans f\u00fcng n\u00fc uk heer \u00e5rbe as loonm\u00e4tjer. 1787 w\u00f6rd hi dan s\u00fcgoor dikfooged \u00e4n stootlike loonm\u00e4tjer. Hi h\u00e4i ham \u00f6njtwasche befraid, \u00e4n sin w\u00fcf h\u00e4i en latj kriimerai tubai.\n\nDi samer wus Hans n\u00fc b\u00f6re \u00e4n loonm\u00e4tjer, \u00e4n di wunter studiird hi \u00f6nj sin b\u00f6ke, m\u00e5\u00e5ged koowersteege, twited bile \u00fct hoolt, m\u00e5\u00e5ged s\u00e4kstante \u00e4n oktante unti s\u00fcgoor klooke, \u00e4n wilems slipet hi uk gleese tu sin instrum\u00e4nte. Bloot ma h\u00fc b\u00f6ke, h\u00e4i hi ham m\u00f6re fr\u00e5mde spr\u00e4ke liird, s\u00fc as: d\u00e5nsch, hol\u00f6njsch; \u00e4nglisch, fr\u00e5nsch \u00e4n latinsch. Hi befooted ham uk ma geografii, histoori, astronomii, geometrii, algebra, optik \u00e4n mekanik, ouer d\u00e5t d\u00e5t \u00e5les ma tu e nawigation hiird. Di wunter k\u00f6men siimoons foon e h\u00e5lie \u00e4n b\u00f6resaane fon et f\u00e5\u00e5stl\u00f6nj eefter Foortuft tu Hans Momsen am foon ham tu liiren. Sam deerfoon w\u00f6rden aw\u00e4\u00e4drie d\u00fc\u00fcchtie kaptaine unti dikfoogde unti dikgroofe. S\u00fc uk di grute r\u00e4\u00e4genm\u00e4ister foon Lonham, dikgroof Andreas Nissen. Am liifsten ouers s\u00e4tj Hans \u00f6nj sin t\u00f6\u00f6ningeh\u00fcs, wat hi as w\u00e4rkst\u00e4\u00e4 inruchted h\u00e4i. Heer g\u00fc\u00fctj hi knoope, baged en winmeelen, m\u00e5\u00e5ged en model foon en krichsschap \u00e4n b\u00e4ged s\u00fcgoor en rucht orgel ma 6 rigister an 294 floite. As astronoom f\u00fcng hi en noome, as et ham luked, j\u00fc boon foon en komeet tu ber\u00e4\u00e4gnen. H\u00fc liird \u00e4n \u00f6njs\u00e4nj Hans Momsen uk ma e tid w\u00f6rd, s\u00fc bliif hi duch \u00e5ltens di schuchte \u00e4n ruchte b\u00f6re ma hutschuur, \u00e4inweewden j\u00e5k \u00e4n en latj ween ulen hul. Hi bliif \u00e5ltens di seelwie, uk wan deer huuge hiirne bai ham tu bes\u00e4k k\u00f6men. \u00c5n foon sin schoulere w\u00f6rd profesor \u00f6nj Kuupenhuuwen. D\u00e5t w\u00f6rd j\u00fc iinjsist gruter r\u00e4is wat Hans Momsen unern\u00fcmen heet. \u00d6nj Kuupenhuuwen w\u00f6rd hi ma iiren apn\u00fcmen, ouers deer wus j\u00fcst ai foole amgung \u00f6nj ham. Hi wus fort m\u00e5\u00e5st wat \u00f6nj e uniwersit\u00e4tsbiblioteek unti \u00f6nj et obserwatorium. \n\nHans Momsen sin w\u00fcf, Adelhaid Breckling, wus 20 iir junger as hi. J\u00fc wus uk foon Foortuft, \u00fct en latj h\u00fcs aw e Mayensw\u00e4rw. Ja h\u00e4in tuhuupe 9 bjarne, weerfoon \u00e5n saan adwokoot w\u00f6rd \u00f6nj Br\u00e4ist. Hans Momsen booged sin hiilj laawen aw e Gabrielsw\u00e4rw \u00f6nj Foortuft, \u00e4n deer st\u00f6rw hi uk di 13.9.1811. En wasen p\u00e5rt foon sin laawen heet Theodor Storm beschraawen \u00f6nj san schamelrider as Hauke Haien.\n\nHans-Momsen-Pris \nTu iiren foon Hans Momsen w\u00e5\u00e5rt arks iir di kultuurpris foon e kris Nordfraschl\u00f6nj \u00fctd\u00e4nj.\n\nFerwisinge eeder b\u00fcte \n \n Prisdreegere foon e Momsen-pris\n Euklid\n\nMomsen"